《题贤女祠》
宋代·曾原一

翻手作云覆手雨，刘翁乃尔女如许。飘飘上下随春风，妾身肯似章台絮。

门前江水深更深，沈沈此水明妾心。后来志士为感慨，过此往事成悲吟。

嗟嗟许蔡复许吴，女吴绝蔡成二夫。此时哀泪苦几谏，翁意或可还其初。

吴家箱币罗堂前，女兮脉脉胡不言。后来吴郎傥不死，清祠未必能江边。

女今贤明照天宇，翁也反覆闻千古。许吴之日回此天，女贤翁否俱无传。

作者简介：赣州宁都人，字子实，号苍山。曾兴宗孙。博学工诗。理宗绍定间领乡荐，与从弟曾原郕俱博学工诗。避乱钟陵，从戴石屏诸贤结江湖吟社。有《选诗衍义》、《仓山诗集》。